**Základná škola, Budatínska 61, 851 06 Bratislava**

**DODATOK Č. 2**

**k Školskému poriadku**

**Dištančné vzdelávanie**

V prípade, že sa vyhlási výnimočný stav, núdzový stav alebo mimoriadna situácia, ak sa nariadi zákaz prevádzky škôl alebo nastane iná, podobná situácia, žiak je povinný zapojiť sa do dištančného vzdelávania.

Dištančné vzdelávanie - online výučba je forma výučby na diaľku. Počas videokonferencie, t.j. vyučovacej hodiny, ide o vyučovací proces, ktorý sa riadi nasledujúcimi pravidlami:

1. Žiak má povinnosť oznámiť rodičovi technické problémy, aby ich rodič odstránil resp. kontaktoval triedneho učiteľa.
2. Žiak je povinný zúčastňovať sa na online hodinách a dodržiavať časový harmonogram hodín, nemeškať na hodiny a bezdôvodne z nich neodchádzať.
3. Žiak musí byť pripravený na vyučovaciu hodinu vždy 5 minút pred jej začiatkom. Musí byť prihlásený na platforme MS TEAMS. Ak sa žiak prihlási na hodinu neskôr, bude mať neskorý príchod na vyučovanie.
4. Videokonferenciu ako vyučovaciu hodinu začína vždy učiteľ, nie žiak.
5. Keď učiteľ zaháji schôdzku, žiak je povinný sa ku schôdzke pripojiť.
6. V miestnosti, v ktorej sa žiak zúčastňuje na vyučovacej hodine, musí byť sám, bez zásahu druhých osôb a bez rušivých vonkajších vplyvov (telefón, rádio, televízia.....).
7. Žiak opúšťa miestnosť, v ktorej sa zúčastňuje na vyučovacej hodine, len po dohode s učiteľom alebo počas prestávky.
8. Žiak je povinný plniť všetky úlohy a povinnosti zadané vyučujúcim počas dištančného vyučovania a v stanovenom termíne zasielať vypracované úlohy učiteľom prostredníctvom vopred dohodnutých komunikačných foriem (EduPage, MS Teams).
9. Žiak nevykonáva počas vyučovacej hodiny inú činnosť, akú mu zadal učiteľ.
10. Žiak nekomunikuje so spolužiakmi ústne ani prostredníctvom písomnej konverzácie.
11. Žiak nepoužíva, vulgarizmy, nevhodné výrazy, neslušné gestá.
12. Počas vyučovacej hodiny má žiak vypnutý mikrofón, (prípadne iné zariadenia podľa pokynov učiteľa) a zapína ho iba vtedy, keď je vyzvaný odpovedať, prípadne sa potrebuje niečo opýtať. Ak si učiteľ vyžaduje mať mikrofón zapnutý počas celej hodiny, žiak tento pokyn rešpektuje.
13. Žiak sa správa disciplinovane, nevyrušuje učiteľa a spolužiakov nevhodným správaním alebo nerešpektovaním daných pravidiel.
14. V prípade, že žiak nedodržiava pravidlá, opätovne narúša vyučovaciu hodinu, rieši to učiteľ vypnutím žiaka z videokonferencie. Tento žiak bude mať neospravedlnenú hodinu. Zákonný zástupca bude o danom skutku informovaný.
15. **V SÚLADE SO ŠKOLSKÝM PORIADKOM JE PRÍSNE ZAKÁZANÉ ZHOTOVOVAŤ FOTOGRAFIE, AUDIOZÁZNAMY, VIDEOZÁZNAMY Z VIDEOKONFERENCIÍ**, t.j. z vyučovacích hodín, čím by sa mohol porušiť zákon o ochrane osobných údajov.
16. Hodnotenie počas dištančného vzdelávania bude prebiehať bez zmenených podmienok. Testy, ústne skúšanie, projekty, vypracované úlohy a pod. môže učiteľ hodnotiť podľa klasifikačných stupňov v zmysle Metodického pokynu č.22/2011 na hodnotenie žiakov základnej školy, ak MŠVVaŠ nerozhodne inak.
17. Do dištančného vzdelávania sa môže prihlásiť aj chorý žiak (ak mu to jeho zdravotný stav dovoľuje) a žiak v karanténe.
18. S rozvrhom hodín dištančného vzdelávania bude oboznámený žiak aj zákonný zástupca.

Pre zákonného zástupcu:

1. V prípade, že má žiak objektívne dôvody (chýbajúci PC, softvér, 1 PC v domácnosti pre viac detí, chýbajúci internet a pod), pre ktoré sa nemôže zapojiť do dištančného vzdelávania, bezodkladne informuje o tejto skutočnosti triedneho učiteľa. Žiak má v prípade nutnosti možnosť sa dištančne vzdelávať v škole.
2. Zákonný zástupca musí vopred informovať vyučujúceho o žiakovej neprítomnosti, prípadne o technických problémoch, na hodine formou ospravedlnenky cez aplikáciu EduPage.
3. Ak si žiak neplní povinnosti t.j. nepripája sa na vyučovanie a neodovzdáva vypracované úlohy, môže byť na vyzvanie vyučujúceho preskúšaný a hodnotený.

Pravidlá dištančného vzdelávania boli vypracované s cieľom zabezpečiť efektívnu prácu učiteľa a žiakov počas videokonferencií. S nasledovnými pravidlami boli oboznámení všetci vyučujúci a musí sa s nimi oboznámiť každý žiak, ktorý sa zúčastňuje na videokonferenciách.

Mgr. Marta Režnáková

 riaditeľka školy